Nettali 72: Yàlla dimbali na buur Esékiyas
NDAX xam nga lu tax góor gii nekk fii di ñaan Yexowa ? Lu tax mu teg leetar yi ci kanamu saraxalukaayu Yexowa ? Góor googu, Esékiyas la tudd. Buur la ci ñaari giiru Israyil yi féete bëj-saalum. Mu ngi ci coono bu réy. Ndax xam nga lu tax ?
Soldaari Asiri alag nañu ba pare nguur gi boole 10 giir yi féete bëj-gànnaar. Yexowa bàyyi na loolu am, ndaxte nit ñooñu dañu bonoon lool. Léegi, soldaari Asiri agsi nañu ngir xeex ak ñi bokk ci nguur gi boole ñaari giir yi.
Buuru Asiri mu ngi sog a yónni buur Esékiyas ay leetar. Mooy leetar yi Esékiyas teg fii ci kanamu Yàlla. Ci leetar yi, buuru Asiri dafay ñaawal Yexowa te wax Esékiyas mu nangu ne daanu na ba pare. Loolu moo tax Esékiyas ñaan Yexowa, ne ko : ‘ Céy Yexowa, nanga ñu muccal ci buuru Asiri. Xeet yépp bu ñu gisee loolu, dinañu xam ne yow rekk yaay Yàlla dëgg. ’ Ndax Yexowa dina def li Esékiyas bëgg?
Esékiyas, buur bu baax la. Melul ni buur yu bon yi nekkoon ci nguur gi boole woon 10 giiru Israyil yi. Melul itam ni baayam Akas mi nekkoon buur bu bon. Esékiyas fexe na ba topp bu baax ndigalu Yexowa yépp. Looloo tax, bi Esékiyas ñaanee ba pare, yonent Yàlla Esayi yónni ko xibaar bii jóge woon ci Yexowa : ‘ Buuru Asiri du dugg Yerusalem. Kenn ci soldaaram yi du ko sax jege. Duñu sànni benn fett ci dëkk bi. ’
Xoolal li ñuy wone fii. Soldaar yu dee yi nekk fii, xam nga ñan lañu ? Ñooy soldaari Asiri. Yexowa yónni na malaakaam mu rey 185 000 soldaar ci benn guddi. Buuru Asiri daldi bàyyi xeex bi te ñibbi.
Nguuru ñaari giir yi mucc na, mbooloo mi am jàmm. Waaye bi Esékiyas deewee, doomam Manase lañu fal buur. Manase, buur bu bon la woon. Doomam Amon mi topp ci moom, buur bu bon la woon itam. Réew mi daldi feesaat ak nit ñuy xeex te soxor. Buur Amon, bi ko surgaam yi reyee, doomam Yosiyas lañu fal buur ci nguuru ñaari giir yi.
2 Buur yi (2 Rois) 18:1-36; 19:1-37; 21:1-25.
Laaj yi
- Ki ñuy wone foofu, kan la, te lu tax mu nekk ci coono bu metti ?
- Leetar yi Esékiyas teg ci kanamu Yàlla, yan leetar lañu, te lan la Esékiyas di ñaan Yàlla ?
- Ban fasoŋu buur la Esékiyas nekk, te lan la ko Yexowa wax, jaare ko ci yonentam Esayi ?
- Lan la malaaka Yexowa def waa Asiri yi, ni ñu ko wonee foofu ?
- Nguuru ñaari giir yi nekkoon nañu ci jàmm lu yàgg tuuti. Waaye lan moo xew ginnaaw bi Esekiyas deewee ?
Leneen li ñu mën a laaj
- Jàngal 2 Buur yi (2 Rois) 18:1-36.
Buuru Asiri dafa yónni ci waa Israyil góor gu tudd Rabsake. Kooku, lan la doon wax ngir wàññi ngëm gi waa Israyil amoon ci Yexowa (2 Rois 18:19, 21; Gàdd. 5:2; Ps. 64:3) ?
Seede Yexowa yi, bu ñu amee noon yu leen bëgg a def lu bon, naka lañuy roye Esékiyas (2 Rois 18:36; Ps. 39:1; Prov. 26:4; 2 Tim. 2:24) ?
- Jàngal 2 Rois 19:1-37.
Ñi bokk ci mbooloo Yexowa tey, bu ñu nekkee ci coono, naka lañuy roye Esékiyas (2 Rois 19:1, 2; Prov. 3:5, 6; Yaw. 10:24, 25; Saag 5:14, 15) ?
Daan nañu Buur Sennakerib ñetti yoon daan bu metti. Loolu, lan lay wone lu jëm ci li war a xew ëllëg (2 Rois 19:32, 35, 37; Peeñ. 20:2, 3) ?
- Jàngal 2 Buur yi 21:1-6, 16.
Lu tax ñu mën a wax ne Manase moo bokkoon ci buur yu gënoon a bon ci yi nguuru woon ci Yerusalem (2 Chron. 33:4-6, 9) ?
wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn